Дамян Дамянов
Край мъничкото леки, светли дни

chitanka.info

Край мъничкото леки, светли дни

Дваж повече са тежките и тъмни,

В които си пишман, че си осъмнал,

И мислиш: даже слънцето тъмни.

И струва ти се: край на всичко, край!

Любов, усмивки, вери, изневери!

На всичко, дето имал си до вчера

И днес го нямаш вече.

Ала знай,

Помни от мен: това е миг, това

Е само твойта, черната минута,

И тя е само днес! Мисли за утре

И за това, че си я надживял!

Благодаря на слънце и на дъжд,

На всичко, дето не отне смъртта ти.

Умира му се на човек хиляда пъти,

Ала горко му — ражда се веднъж!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.